钦定古今图书集成/明伦汇编/官常典/第599卷 > 黄光昇
## 钦定古今图书集成/明伦汇编/官常典/第599卷 > 黄光昇

按《广东通志》：“光昇，字明举，晋江人。习《易》，得蔡清之传。
嘉靖己丑进士。究心典籍律例，令长兴有政声。征为
刑科给事中。以刚直忤时相，出为浙江佥事，进参议，
历广东按察副使。广民与彝市于洋海中，互相剽掠，
则为置符籍以勾稽之，严践更以防闲之。先是番舶税重，商人欲计免，光昇为制，减十之六，商乃乐输。且
躬自清白，锱铢不染，而岁盈数万，后罕有能继其廉
者。”交趾莫正中与宏瀷争立其酋，以兵攻钦州，索正
中急，光昇计挫之，斩其酋，乃定。已，复讨连山、崖山猺
黎，获功。督府上其最，迁蜀藩参。三载复迁粤东按察
使。以严为治，胥吏畏若神明。新会贼陈文伯倡乱，光
昇檄兵往援，而牒二兵宪夹攻之，俘其党甚众，获一
绯袍者于群尸中，众谓“文伯也。”光昇以狄武襄事止
之，声绩益著。历刑部尚书。卒，赠太子少保，谥恭肃。